RUBRIKA: PANORÁMA

Pripravil: Ján Dubnička

FOTO: archív Kláry Giertlovej

**Klára Giertlová:**

**"Čo sa mi v živote podarilo, považujem za veľký dar."**

Je vždy usmiata a prirodzená. Na konci kurzového dňa čítava účastníkom večerné koučovacie rozprávky. V jej spoločnosti sa cítite ako človek s nekonečným potenciálom a veľkými darmi. Alebo ako Kiri zvykne hovoriť, so zdrojmi. Pretože práve na ne, pri akomkoľvek kontakte s ľuďmi, zameriava svoju pozornosť.

**Kiri, čo považuješ vo svojom živote ty za najväčšie dary?**

Z množstva darov, ktoré som v živote dostala, za najväčší paradoxne považujem detstvo prežité v hmotnom nedostatku. Naučilo ma tešiť sa z maličkostí, viac dbať na nehmotné hodnoty a celkovo byť “pri zemi”. S vďakou si spomínam na adventné večery, kedy sme s mamkou a súrodencami vyrábali špeciálne, našské štolverkové „salónky“. Krásne boli aj Vianoce, keď som dostala ako jediný darček knihu Poklad na Striebornom jazere. Asi som vtedy mala aj iné očakávania, ale prijala som, že nemusím mať všetko, po čom zatúžim, lebo zarobiť peniaze je oveľa ťažšie ako ich minúť. Zvykla som si žiť úsporne a s pribúdajúcim vekom ešte viac inklinujem ku skromnosti a jednoduchosti.

**To znie ako keby si mala zaručený recept na spokojný a šťastný život?**

Áno, ten mám – ale len na svoj život, nie na životy iných ľudí (smiech). Na rozdiel od koučov a guruov, ktorí veria, že taký recept existuje a vlastnia ho práve oni, mne viac vyhovuje prístup „ži a nechaj žiť“.

**Aké to bolo koučovať v dobe, keď sa u nás o koučovaní vedelo toho skutočne málo a vnímalo sa skôr ako psychologické sedenie?**

Asi dva roky som bola súčasťou biznis projektu, kde systemické koučovanie a manažovanie posunuli finančnú spoločnosť zo 6. miesta na špičku rebríčka. Súčasne som videla aj úskalia toho, keď sa každý manažérsky koučovací rozhovor začína slovami „Ako ti môžem pomôcť?“ Bolo evidentné, že ku koučovaniu nestačí zvládať techniky vedenia rozhovoru, ale je dôležité osvojiť si koučovský prístup, koučovské myslenie. Napríklad – dôveru v to, že každý človek má v sebe všetky zdroje, aby si dokázal definovať ciele a nájsť cesty k nim. Toto bolo v čase rozmachu poradensko-konzultačných spoločností také nezvyklé, že sa to ťažko predávalo. Manažéri čakali hotové návody, zaručené rady alebo aspoň usmernenia... Pýtali sa, za čo majú vlastne platiť, keď si na riešenia majú prísť oni sami.

**Mnoho ľudí hľadá u kouča “správne riešenie”. Nájdu ho u teba?**

Väčší zmysel než kritériá „správne – nesprávne“, mi dáva rozlišovanie podľa kritérií „užitočné – neužitočné“ alebo „priechodné – nepriechodné“. Fascinuje ma, ako jednoducho funguje príroda a inšpirujem sa jej zákonitosťami. Je správne či nesprávne, že na jeseň listnaté stromy zhodia listy? Je správne či nesprávne, že voda v prírode tečie vždy dole kopcom, a nikdy nie naopak? Podobne vnímam aj riešenie, ktoré nájde manažér počas koučovania... Ak ho po poctivej úvahe vyhodnotí ako užitočné aj priechodné, spravidla býva aj etické a ekologické.

**Kde sa zrodila myšlienka, že na začiatku stačí, keď viete, čo chcete? Vedia ľudia čo chcú, keď vyhľadajú kouča?**

Bolo to v mojej hlave a v mojej pracovni (smiech) – asi v roku 2005, keď som tvorila slogan na našu novú webstránku. Mám rada Einsteinove výroky a jeden z nich hovorí, že predstavivosť je dôležitejšia ako znalosti. Keď si človek vie predstaviť a detailne opísať, ako CHCE, aby vyzeral stav po zmene (teda želaný stav), polovica práce je hotová. Ľudia zo začiatku ľahšie opisujú, čo by nechceli než čo by chceli, ale brief koučingový rozhovor im veľmi skoro pomôže „preskočiť“ z rozprávania o probléme (ťažkostiach, chybách, prekážkach, príčinách, brzdách) k rozprávaniu o svojich zdrojoch a riešeniach.

**Hovorí sa o tebe, že tvoj štýl koučovania je povzbudzujúci, provokačný a niekedy až „šibalský“.**

Počas koučovania si rada vychutnávam milšiu časť svojej povahy blíženca – podpornú, povzbudzujúcu. Keď ma však klient požiada o viac provokácie či tlaku, viem mu vyhovieť. Celkovo mi pripadá ako užitočné brať koučovanie ako hru, príležitosť pre experimentovanie, zábavu pre obidve strany – aby nám aj pri práci na dôležitých cieľoch bolo spolu dobre a aby klienta (ani mňa) koučovanie nebolelo.

**Koučovanie je teda pre teba hra a koučovaný nie je klient, ale partner. Aký v tom vidíš rozdiel?**

Nazývať klienta spodstatneným prídavným menom mi pripadalo neúctivé už počas mojej práce v sociálnej sfére. Ak o klientovi premýšľam ako o koučovanom a ešte k tomu používam akuzatív (koučujem ho/ju), vnímam ho ako objekt môjho koučovania, nie ako subjekt, ktorý má čo povedať k tomu, ako s ním (spolu)pracujem. Keď ho však považujem za partnera, už ťažšie môžem o ňom povedať, že HO/JU koučujem, ale skôr ma to vedie premýšľať o našej spoločnej práci - teda o KOUČOVANÍ S NÍM – S ŇOU.

**Zatiaľ čo sa rozprávame, tak v pozadí počujem brechať tvojich piatich psov. O tebe je známe že si ich záchrankyňa. Čo ťa k tomu vedie?**

Keďže utrpenie zvierat ma trápi rovnako ako utrpenie ľudí, postupne sa naša svorka rozrástla na tento počet. Nebol to zámer, len sa to nejako udialo a my sme sa tomu nebránili. No a keď ich už máme, užívam si všetky radosti aj starosti s tým spojené~~.~~

**Koučovanie v tichu a lone prírody, aj tak by sa dali nazvať koučovacie kurzy, ktoré robíš vo svojej firme. Ako na to reagujú účastníci kurzov, často manažéri zvyknutí na veľké administratívne priestory a ruch? Prečo práve táto forma?**

Lepšie prostredie na koučovacie stredisko som si nevedela predstaviť ani vo sne. Veľkú socialistickú chatu som za osem rokov manažovania kompletnej rekonštrukcie premenila na biodom z prírodných materiálov, s hlinenými omietkami a oblými špaletami. Aj vďaka tomu tu môžu kurzy prebiehať inak ako v mestských zariadeniach. Pozemkom preteká horský potôčik, ktorého zvuk vytvára čarovnú zvukovú kulisu. Viacerí ľudia už povedali, že sa im tu spí lepšie ako doma. Chodia sem klienti, ktorí toto prostredie považujú za pridanú hodnotu a vedia, prečo. Čo viac si môžem priať?

**Čomu teba učí toto krásne prírodné prostredie a tvoja spätosť s ním? Čomu ťa učia tvoje psy?**

Bývanie v lese nás učí predovšetkým rešpektu a pokore. Opäť spomeniem Einsteina a jeho múdry odkaz „Nazri hlboko do prírody a všetkému budeš rozumieť lepšie“. Každodenný kontakt s lesom, lúkou a potokom nás učí vnímavosti voči malým zmenám, ktoré sú predzvesťami väčších zmien. Toto zreteľne korešponduje s brief koučingom – aj ten využíva silu drobných, takmer nebadateľných zmien. Príroda dokáže účinne podporiť a umocniť zažívanie AHA momentov... A naše dynamické psy k tomu dodávajú podnety využiteľné v leadershipe, tímovej spolupráci a učia nás žiť v prítomnom okamihu.

**Žiješ veľmi zdravo. V tvojej domácnosti by sme nenašli mikrovlnnú rúru. Mám z toho pocit, ako keby si sa riadila nejakými špeciálnymi prírodnými zákonmi.**

Generácie pred nami sa zaobišli bez mikrovlnných rúr a hriali si jedlo v rajničke na pare. To isté by sa dalo povedať aj o počítačoch, mobiloch, internete, atď. - generácie pred nami ich nepotrebovali. Bez počítača a internetu dnes svoju prácu robiť nemôžem, ale bez mikrovlnky si zohriať jedlo stále dokážeme. Zákon, ktorým sa teda riadim pri „vpustení“ techniky do svojho domu, sa dá nazvať zákonom zdravého rozumu – čo je nevyhnutné, vpustím. Čo sa dá nahradiť niečím technologicky menej zaťažujúcim, zostáva mimo neho.

**Toho prírodného a prirodzeného je v tvojom živote oveľa viac.**

Zdravý životný štýl a permakultúra ma zaujímali už ako panelákového človeka. Vo svojej lesnej záhrade konečne môžem budovať bylinkové špirály, vyvýšené záhony... Pestujem a testujem, učím sa vyrábať malé liečivé zázraky – zatiaľ kostihojovú tinktúru a ľubovníkový olej. A keďže sme ďaleko od obchodov, pečiem domáce žemličky z čerstvo namletej špaldy bez droždia, len z ražného kvásku. Zvažujem, že začnem robiť aj kurzy pečenia domáceho kváskového chleba a pečiva.

**Čas vianoc v lone Tajovskej prírody musí byť nádherný. Ako vyzerajú vianočné sviatky u rozprávkovej babičky?**

Musím priznať, že na rozdiel od vzorových babičiek na Vianoce nepečiem sladkosti, nezdobím interiér ani exteriér, ani ho neupratujem a dokonca ani nechystám darčeky. Takmer do posledného dňa pred Vianocami žijem bežným manažérsko-koučovským životom. Jediný náznak blížiacich sa sviatkov je označený mladý ihličnan v záhrade, ktorý tesne pred sviatkami s vnúčikom vypílime a ozdobíme... Na Štedrý deň si s dcérou a manželom uvaríme bezmäsité vianočné menu, spoločne sa navečeriame, čítame a píšeme vianočné pozdravy a vinše, a pritom oddychujeme. Keď je veľký sneh, vytiahneme snežnice a prešlapeme ho cez les až na blízku lúku, aby bolo kadiaľ chodiť so psíkmi. Keď je snehu málo, prejdeme sa len tak – bez snežníc. A keď nie je žiaden sneh, dúfame, že do Silvestra napadne, lebo k zime v Tajove patrí aj riadna snehová nádielka a prvý tajovský sneh každý rok patrí našim vnúčatám...

**Končí sa ďalší rok, ľudia zvyknú prehodnocovať čo bolo a priať si, čo bude. Čo ťa potešilo v roku odchádzajúcom a na čo sa tešíš v roku 2017?**

Keď som na začiatku hovorila, že sa teším z maličkostí, v odchádzajúcom roku ich bolo neúrekom. Každé nové ráno v zdraví a pohode, každý večer s pocitom, že to bol dobre využitý deň... Silný zážitok z nášho prvého letu vírnikom spolu s vnúčikom. Radostné správy o tom, že vnučka získala ďalší pohár na súťaži v lukostreľbe, že na kurz sa nám znovu prihlásilo dosť účastníkov na to, aby sme ho otvorili... Na jar aj v lete sme s kolegyňou zažili veľkú radosť z toho, že naši kurzanti úspešne absolvovali medzinárodné skúšky PCC. Toto aj nás posunie vždy o niečo vpred...

V roku 2017 sa teším na život samotný – s vďakou prijmem čokoľvek, čo mi prinesie a súčasne budem robiť všetko pre to, aby priniesol ešte viac pokoja, lásky a príležitostí pre ďalší rozvoj ľudstva k vzájomnému rešpektu a múdrosti.

**VIZITKA:**

Klára Giertlová, PCC. Brief koučka, lektorka a konzultantka. Vzdelaním andragogička, s 9-ročnou psychoterapeutickou a 22-ročnou manažérskou praxou.

Absolvovala dlhodobé kurzy neurolingvistického programovania, systemického prístupu, systemického koučovania, Brief Coachingu, manažérske kurzy OUBS a mnoho iných kratších kurzov. Od roku 2003 je majiteľkou a konateľkou spoločnosti Co/Man, 1. systemická.

Ako partnerka inštitútu SolutionSurfers International (Luzern, Švajčiarsko) je akreditovanou lektorkou kurzov Brief Coaching pre SR a ČR. V koučovaní našla spojenie záľuby s prácou. Jej štýl koučovania aj lektorovania je založený na hlbokej dôvere v schopnosť človeka rozoznať, čo je pre neho dobré a užitočné. Koučovacie krédo: Namiesto koučovania klienta koučujem s človekom.

Klára Giertlová, PCC. Brief koučka, lektorka a konzultantka. Vzdelaním andragogička, s 9-roč- nou psychoterapeutickou a 22-ročnou manažérskou praxou. Absolvovala dlhodobé kurzy neurolingvistického programovania, systemického prístupu, sys- temického koučovania, Brief Coachingu, manažérske kurzy OUBS a mnoho iných kratších kur- zov. Od roku 2003 je majiteľkou a konateľkou spoločnosti Co/Man, 1. systemická.

Ako partnerka inštitútu SolutionSurfers International (Luzern, Švajčiarsko) je akreditovanou lektorkou kurzov Brief Coaching pre SR a ČR. V koučovaní našla spojenie záľuby s prácou. Jej štýl koučovania aj lektorovania je založený na hlbokej dôvere v schopnosť človeka rozoznať, čo je pre neho dobré a užitočné. Koučovacie krédo: Namiesto koučovania klienta koučujem s člo- vekom.